SKRIFTLIG FORESPØRGSEL P-3431/01

af Pere Esteve (ELDR) til Kommissionen

(6. december 2001)

Om: Flytning af sand ved De Baleariske Øer

Et af de største uvejr, der nogen sinde har ramt De Baleariske Øer, har forårsaget, at enorme mængder sand er skyllet væk fra strandene. Det spanske miljøministerium har meddelt, at der vil blive hentet sand ud for kysterne ved De Baleariske Øer, og det drejer sig helt konkret om sandforekomster ud for kysterne ved Banyalbufar (Mallorca) og nord for Ibiza.

Denne umiddelbart forestående aktion fra ministeriets side har udløst bekymring blandt videnskabsfolk og i forskellige samfundsgrupper. Disse fremfører, at den mangel på sand, der kan konstateres lige nu ved visse naturlige strande, er et overgangsfænomen, idet strandene vil blive reetableret i løbet af få måneder, hvis betingelserne herfor selv i begrænset omfang er til stede, og menneskelige handlinger ikke arbejder i modsat retning. Størstedelen af det bortskyllede sand ligger blot få meter fra stranden i vandet, og vil blive ført tilbage til stranden af bølgerne, når forholdene er til det. Kommissionen gøres opmærksom på, at kunstig reetablering er en midlertidig og dyr løsning med vidtrækkende konsekvenser. Blandt disse fremhæver eksperterne: I de områder, hvor sandet hentes, vil der ske ødelæggelse af de bentoniske samfund, der lever i sandbunden, hvilket somme tider rammer arter af særlig betydning for fiskeriet, samt drastiske ændringer af havbundens økologiske betingelser, hvilket vil skabe sandbanker og huller og bevirke, at de oprindelige biologiske samfund erstattes af andre, og endvidere vil vandet blive uklart, hvilket vil skade de arter, der kræver meget klart vand, som f.eks. posidonia oceanica; i de områder, hvor sandet flyttes hen, vil de naturlige samfund blive tildækket, hvilket i nogle tilfælde vil ramme beskyttede plantesamfund (posidonia).

EU's miljøpolitik tager, som det fremgår af direktiv 85/337/EØF(1), i højere grad sigte på at forhindre økologiske skader end på at bekæmpe dem, når de først er opstået. Har Kommissionen under henvisning

hertil kendskab til ovenstående projekt? Agter den under henvisning til direktiv 85/337/EØF om vurdering af visse offentlige og private projekters indvirkning på miljøet at advare de spanske myndigheder mod at gennemføre projektet på grund af de følger, dette vil få for økosystemet i de omtalte to områder?

Det bør her nævnes, at det spanske kystdirektorat allerede i 1994 måtte korrigere et tilsvarende projekt i Cala Agulla (Mallorca), efter at der i forbindelse med de spanske myndigheders undersøgelse af projektets indvirkning på miljøet påvistes alvorlige fejl ved kartografien, som førte til, at der blev fjernet sand i områder med posidonia-bevoksninger.

(1) EFT L 175 af 5.7.1985, s. 40.

Svar afgivet på Kommissionens vegne af Margot Wallström

(11. januar 2002)

Kommissionen har ikke kendskab til de forhold, det ærede medlem omtaler.

Projekter vedrørende udvinding af sand, såsom det nævnte projekt, vil kunne henhøre under Rådets direktiv 85/337/EØF af 27. juni 1985(1), som ændret ved Rådets direktiv 97/11/EF af 3. marts 1997, om vurdering af visse offentlige og private projekters indvirkning på miljøet(2), eftersom sådanne projekter er opført i dettes bilag II, punkt 2, litra c): Udvinding af mineraler ved sandsugning fra hav- eller flodbund.

I henhold til ovennævnte direktiv skal medlemsstaterne ved hjælp af en undersøgelse i hvert enkelt tilfælde eller ved hjælp af grænseværdier eller kriterier eller ved en kombination af begge disse fremgangsmåder afgøre, hvorvidt et projekt, som er opført i bilag II, skal gøres til genstand for en vurdering i overensstemmelse med direktivets artikel 5-10. Til dette formål skal medlemsstaterne tage hensyn til udvælgelseskriterierne i bilag III, der vedrører projektets særlige karakteristika, dets placering samt kendetegnene ved den potentielle miljøpåvirkning. Medlemsstaterne skal sikre, at den afgørelse, der træffes af de kompetente myndigheder, gøres offentligt tilgængelig.

På opfordring af det ærede medlem vil Kommissionen minde de spanske myndigheder om bestemmelserne i det ovennævnte rådsdirektiv for at sikre, at de bliver taget i betragtning, såfremt et konkret projekt skulle blive resultatet af meddelelsen fra det spanske miljøministerium.

(1) EFT L 175 af 5.7.1985.

(2) EFT L 73 af 14.3.1997.